Rozhodnutie Komisie
z 20. decembra 2007
o pridelení dodatočných dní na mori Belgicku v zónach ICES IIa (vody ES), IV a VIId
[oznámené pod číslom K(2007) 6541]
(Iba francúzske a holandské znenie je autentické)
(2008/51/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na bod 10 prílohy IIA k uvedenému nariadeniu,
so zreteľom na žiadosť, ktorú podalo Belgicko,
keďže:
(1)
V bode 8 prílohy IIA k nariadeniu (ES) č. 41/2007 sa stanovuje maximálny počet dní, počas ktorých plavidlá Spoločenstva s celkovou dĺžkou 10 alebo viac metrov prepravujúce na palube vlečné siete, dánske záťahové siete a podobný výstroj (okrem vlečných sietí s rozperným brvnom) s veľkosťou ôk, ktorá sa rovná alebo je väčšia ako 70 mm, alebo žiabrové siete a pascové splietané siete, okrem viacstenných žiabrových sietí, môžu byť prítomné v oblasti Skagerrak, v zónach ICES IV a VIId a vo vodách ES zóny ICES IIa od 1. februára 2007 do 31. januára 2008.
(2)
V bode 10 prílohy IIA k nariadeniu (ES) č. 41/2007 sa Komisii umožňuje na základe žiadosti členského štátu prideliť dodatočný počet dní na mori, počas ktorých môže byť plavidlo prítomné v danej zemepisnej oblasti, ak preváža na palube takýto výstroj, a to na základe trvalých ukončení rybolovných činností, ku ktorým došlo od 1. januára 2002.
(3)
Belgicko predložilo 29. júna 2007 a 2. októbra 2007 údaje, ktoré preukazujú, že plavidlá, ktoré ukončili svoju činnosť k 1. januáru 2002, uskutočnili 2,15 % výlovu uskutočneného v roku 2001 belgickými plavidlami v rámci danej zemepisnej oblasti, prevážajúcimi na palube žiabrové siete alebo pascové splietané siete (okrem viacstenných žiabrových sietí), a 41,96 % výlovu uskutočneného v roku 2001 belgickými plavidlami v rámci danej zemepisnej oblasti, prevážajúcimi na palube vlečné siete, dánske záťahové siete a podobný výstroj (okrem vlečných sietí s rozperným brvnom) s veľkosťou ôk, ktorá sa rovná alebo je väčšia ako 70 mm.
(4)
S ohľadom na predložené údaje by sa mali Belgicku v príslušnej zemepisnej oblasti (branej ako celok alebo v jej časti) prideliť dodatočné 3 dni na mori pre plavidlá prepravujúce na palube žiabrové siete alebo pascové splietané siete (okrem viacstenných žiabrových sietí), dodatočných 86 dní na mori pre plavidlá prepravujúce na palube vlečné siete, dánske záťahové siete a podobný výstroj (okrem vlečných sietí s rozperným brvnom) s veľkosťou ôk, ktorá sa rovná alebo je väčšia ako 70 mm a menšia ako 90 mm, dodatočných 88 dní na mori pre plavidlá prepravujúce na palube vlečné siete, dánske záťahové siete a podobný výstroj (okrem vlečných sietí s rozperným brvnom) s veľkosťou ôk, ktorá sa rovná alebo je väčšia ako 90 mm a menšia ako 100 mm a dodatočných 40 dní na mori pre plavidlá prepravujúce na palube vlečné siete, dánske záťahové siete a podobný výstroj (okrem vlečných sietí s rozperným brvnom) s veľkosťou ôk, ktorá sa rovná alebo je väčšia ako 100 mm, počas obdobia uplatňovania článku 7 nariadenia (ES) č. 41/2007, t. j. v období od 1. februára 2007 do 31. januára 2008.
(5)
Opatrenia ustanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
1. Maximálny počet dní, počas ktorých rybárska loď plávajúca pod vlajkou Belgicka a prepravujúca na palube rybársky výstroj uvedený v bodoch 4.1.c.i, 4.1.c.ii, 4.1.c.iii a 4.1.c.iv prílohy IIA k nariadeniu (ES) č. 41/2007 môže byť prítomná v oblasti Skagerrak a zónach ICES IIa (vody ES), IV a VIId, ustanovených v tabuľke I uvedenej prílohy v prípadoch, v ktorých sa neuplatňujú žiadne osobitné podmienky uvedené v bode 8.1 tej istej prílohy, sa zvyšuje o 3 dni na mori.
2. Maximálny počet dní, počas ktorých rybárska loď plávajúca pod vlajkou Belgicka a prepravujúca na palube rybársky výstroj uvedený v bode 4.1.a.ii prílohy IIA k nariadeniu (ES) č. 41/2007 môže byť prítomná v zónach ICES IIa (vody ES) a IV, ustanovených v tabuľke I uvedenej prílohy v prípadoch, v ktorých sa neuplatňujú žiadne osobitné podmienky uvedené v bode 8.1 tej istej prílohy, sa zvyšuje o 86 dní na mori.
3. Maximálny počet dní, počas ktorých rybárska loď plávajúca pod vlajkou Belgicka a prepravujúca na palube rybársky výstroj uvedený v bode 4.1.a.iii prílohy IIA k nariadeniu (ES) č. 41/2007 môže byť prítomná v zónach ICES IIa (vody ES), IV a VIId, ustanovených v tabuľke I uvedenej prílohy v prípadoch, v ktorých sa neuplatňujú žiadne osobitné podmienky uvedené v bode 8.1 tej istej prílohy, sa zvyšuje o 88 dní na mori.
4. Maximálny počet dní, počas ktorých rybárska loď plávajúca pod vlajkou Belgicka a prepravujúca na palube rybársku výstroj uvedený v bodoch 4.1.a.iv a 4.1.a.v prílohy IIA k nariadeniu (ES) č. 41/2007 môže byť prítomná v zónach ICES IIa (vody ES), IV a VIId, ako aj v oblasti Skagerrak, ustanovených v tabuľke I uvedenej prílohy v prípadoch, v ktorých sa neuplatňujú žiadne osobitné podmienky uvedené v bode 8.1 tej istej prílohy, sa zvyšuje o 40 dní na mori.
Článok 2
Toto rozhodnutie je určené Belgickému kráľovstvu.
V Bruseli 20. decembra 2007